b'\n_START_ARTICLE_\nAnja Kling\n_START_SECTION_\nUra\n_START_PARAGRAPH_\nAnja Klingin is\xc3\xa4 ty\xc3\xb6skenteli Filmstudio Babelsbergiss\xc3\xa4 ja h\xc3\xa4nen sisarensa Gerit Kling (s. 1965) ty\xc3\xb6skentelee n\xc3\xa4yttelij\xc3\xa4n\xc3\xa4. 1990-luvun alussa Kling teki sivurooleja muun muassa rikossarjassa Polizeiruf 110. H\xc3\xa4nen l\xc3\xa4pimurtonsa oli Helken rooli seitsenosaisessa draamasarjassa Hagedorns Tochter vuonna 1994. Vuosina 1997 ja 1998 Kling n\xc3\xa4ytteli Barbaran roolin italialaisessa mafiatrilleriss\xc3\xa4 La Piovra eli Allein gegen die Mafia. Sittemmin Kling n\xc3\xa4ytteli muun muassa Evan osan komediassa Die Masche mit der Liebe (2007) ja Susannen osan agenttiparodiassa Undercover Love (2010). Kumpaisessakin tuotannossa h\xc3\xa4n n\xc3\xa4ytteli Henning Baumia vastaan. 2010-luvulla Kling on n\xc3\xa4ytellyt aiempaa enemm\xc3\xa4n p\xc3\xa4\xc3\xa4rooleja. H\xc3\xa4n on tulkinnut muun muassa Ninan osan elokuvassa Tatort: Dunkle Zeit (2017). Niin ik\xc3\xa4\xc3\xa4n 2017 Kling n\xc3\xa4ytteli Stefanien osan luokkakokous-elokuvassa Klassentreffen._NEWLINE_Vuonna 2008 Kling n\xc3\xa4ytteli Katja Schlemmin roolin 1980-luvun It\xc3\xa4-Saksaan sijoittuvassa elokuvassa Wir sind das Volk \xe2\x80\x93 Liebe kennt keine Grenzen. My\xc3\xb6s sarjassa Honigfrauen liikutaan saman aikakauden It\xc3\xa4-Saksassa ja etenkin Unkarissa. Kling n\xc3\xa4yttelee p\xc3\xa4\xc3\xa4henkil\xc3\xb6iden \xc3\xa4iti\xc3\xa4, joka vet\xc3\xa4\xc3\xa4 ihmissuhteensa solmuun Balaton-j\xc3\xa4rven rannalla._NEWLINE_Ensimm\xc3\xa4iset teatterielokuvaroolinsa Anja Kling teki jo DDR:n aikana: vuonna 1988 h\xc3\xa4nell\xc3\xa4 oli roolit elokuvissa Danke f\xc3\xbcr die Blumen ja Mit Leib und Seele. Seuraavana vuonna Kling n\xc3\xa4ytteli naisp\xc3\xa4\xc3\xa4osan draamassa Gr\xc3\xbcne Hochzeit. Klingin valkokangasura jatkui tieteiskomediassa Die Sturzflieger 1995. Seuraavalla vuosikymmenell\xc3\xa4 h\xc3\xa4n n\xc3\xa4ytteli muun muassa lastenelokuvassa Das fliegende Klassenzimmer (2003) ja jouluisessa perhekomediassa Es ist ein Elch entsprungen (2005). Lastenelokuvarooleja edustaa my\xc3\xb6s \xc3\xa4idin osa kolmessa Hexe Lilli -elokuvassa. Ihmissuhdekomediaa Kling teki muun muassa  Gernot Rollin ja Mario Barthin elokuvassa M\xc3\xa4nnersache vuonna 2009. Kling on n\xc3\xa4ytellyt my\xc3\xb6s nuortenelokuvissa: 2010-luvun alussa h\xc3\xa4n teki Julien roolin kahdessa Hanni & Nanni -elokuvassa. Vuonna 2018 Kling n\xc3\xa4ytteli tohtori Schmitt-G\xc3\xb6ssenweinia saksalais-it\xc3\xa4valtalaisessa komediassa Hilfe, ich hab meine Eltern geschrumpft._NEWLINE_Klingin \xc3\xa4\xc3\xa4nirooleja on muun muassa Mathilden \xc3\xa4\xc3\xa4ni suomalais-yhdysvaltalaisessa tietokoneanimoidussa toimintakomediassa Angry Birds -elokuva (2016)._NEWLINE_Teatterissa Kling on n\xc3\xa4ytellyt nimiroolin Henrik Ibsenin draamassa Hedda Gabler.'